钦定古今图书集成/明伦汇编/氏族典/第492卷 > 《凌迪知万姓统谱》 > 盛度
## 钦定古今图书集成/明伦汇编/氏族典/第492卷 > 《凌迪知万姓统谱》 > 盛度

按《宋史盛度传》，“度字公量，世居应天府，后徙杭州馀
杭县。曾祖珰，仕钱氏，为馀杭县令。父豫，从钱俶入朝，
终尚书度支郎中。度举进士第，补济阴尉，迁兵部郎
中。寇准罢相，度以交通周怀政，出知光州。乾兴初，再
谪和州团练副使。丁谓贬，起复兵部郎中，迁太常少
卿。以礼部侍郎拜参知政事，迁知枢密院事。章得象”
既相，以度尝位其上，即拜武宁军节度使。坐令开封
府吏冯士元强取其邻所赁官舍，以尚书右丞罢知
扬州，加资政殿学士、知应天府，暴感风眩，以太子少
傅致仕。卒，谥文肃。子申甫，终尚书兵部郎中、集贤校
理，尝为福建转运使，颇以修洁称。从兄京，有吏能，以
尚书工部侍郎致仕，卒。